(Цыганкоў: ) "Не сакрэт, што многія бізнэсоўцы ў Беларусі разглядаюць Інтэрнэт пакуль што як нейкую цацку – нібыта прэстыжную, але па сутнасьці малапатрэбную і малапрымяняльную. Ці можа беларускі Інтэрнэт-праект прыносіць прыбытак ужо зараз? Гэтае пытаньне мы закраналі ў размове з нашым наступным суразмоўцам Аляксеем Пацёмкіным, кіраўніком Інтэрнэт-праекту "Менскі гарадзкі партал" (www.minsk 2000 to). Гэты сайт добра вядомы многім беларускім журналістам найперш дзякуючы свайму телефоннаму даведніку. Набраўшы прозьвішча і ініцыялы патрэбнага вам жыхара Менску, вы можаце знайсьці ягоны хатні тэлефон. Пры гэтым тут выключэньнем не зьяўляюцца нават высокія чыноўнікі. Некаторыя журналісты з Расеі ды Ўкраіны пры мне зьдзіўляліся, што ў беларускім Інтэрнэце ёсьць такая інфармацыя. Як удаецца ў такой закрытай краіне, як Беларусь, мець такую інфармацыю і ці не было нейкіх прэтэнзіяў з боку ўлады з гэтай нагоды. З гэтага пытаньня пачалася нашая размова з Аляксеем Пацёмкіным.